Vermiste sakeman van KZN se lyk gevind | Netwerk24
Vermiste sakeman van KZN se lyk gevind
15 Oktober 2020 17:44
Die lyk van 'n 52-jarige sakeman van Pinetown is Donderdag in 'n verlate huis in Bellair in KwaZulu-Natal gevind nadat hy Dinsdag deur sy familie as vermis aangemeld is.
Dhanpall Rajcoomar, wat vragmotors uithuur, sou Dinsdag 'n voornemende klant voor die Bellair-polisiekantoor ontmoet. Die klant wou 'n Isuzu-vragmotor huur om 'n vensterraam te vervoer, maar Rajcoomar het nooit opgedaag nie, sê Prem Balram, woordvoerder van die plaaslike veiligheidsmaatskappy Reaction Unit South Africa, wat na die vermiste man help soek het.
Volgens Balram is beeldmateriaal later verkry waar 'n vreemde persoon Rajcoomar se vragmotor bestuur. Die vragmotor is later verlate in Chatsworth gevind.
Kapt. Nqobile Gwala, polisiewoordvoerder, sê 'n saak van moord word ondersoek nadat Rajcoomar se lyk Donderdagoggend omstreeks 08:00 in 'n huis in Mount Vernon-weg in Bellair gevind is.
"Die oorledene se hande was met kabels agter sy rug vasgemaak. Sy bene was ook vasgemaak. 'n Lykskouing sal gedoen word om die oorsaak van sy dood te bepaal," het Gwala gesê.